Lav et referat af nedenstående tekst:

Tekst:
Hjertebanken og en underlig følelse i kroppen. Sådan beskriver en mand fra Vesthimmerland oplevelsen, da han søndag formiddag tjekkede sine lottotal, mens han sad på sit arbejde. - Jeg kunne næsten ikke trække vejret, siger manden, der har valgt at være anonym, til Danske Spil. Vinderen kom dog til sig selv igen, og kunne skynde sig hjem til sin kone, lyder det i en pressemeddelelse fra Danske Spil. - Jeg kørte hjem til min kone og spurgte, hvad hun ville give for kuponen. Det kunne hun ikke svare på og spurgte i stedet: Hvad er kuponen da værd? - Så kunne jeg ikke holde masken mere, griner den nyslåede millionær. Nyt køkken og lidt til pensionen Da parret lige havde sundet sig efter den voldsomme nyhed, kørte vinderen tilbage på arbejde, og så begyndte overvejelserne ellers om, hvad de mange penge skal bruges til. - Vi har talt om at få et nyt køkken i noget tid. Nu behøver vi ikke gå ud og spørge om et lån for at få lavet det. Og så skal vi have lavet nogle andre forbedringer på huset, siger den heldige vesthimmerlænding. - Det er jo også dejligt at have nogle penge til pensionen. Vi har altid haft, hvad vi skal bruge, men der er da nogle ting, der bliver nemmere med så mange penge. Vi behøver ikke længere vende hver en krone, inden vi bruger den, fortsætter han. Der bliver også noget til børnene Det bliver formentlig også lidt nemmere for vinderens børn at få økonomien til at hænge sammen. For selv om vinderen endnu ikke har fortalt børnene om sin nye status som millionær, så er der også nogle penge på vej til dem. - Jeg skal da give nogle penge til familien, men vi skal lige finde ud af, hvordan vi skal gribe det an. Det skal vi tale med Danske Spils millionærrådgiver om. Vinderkuponen blev købt på en OK-tank i Farsø lørdag formiddag, og tallene faldt i lørdags sådan ud, at der var to vindere af den 16 millioner kroner store førstepræmie i Lotto. Den anden vinder kommer fra København

Referat:
En mand fra Vesthimmerland var på arbejde, da han fandt ud af, at han havde vundet otte millioner kroner i lørdagens Lotto-trækning.